學律發願文 1.

我弟子慧能

今見正法欲滅 世界闇暝

以護法因緣 發菩提弘願

修行諸戒 稱念佛名

仗此功德善根 決定往生極樂

華開見佛 聞法歡喜

具足德本 勝進增榮

早悟無生 受菩提記

然後不違安養 同入娑婆

弘揚毘尼 紹隆僧種

住持正法 普度□迷

當來龍華會上 現聲聞身

如優波離 持戒第一

願以持戒 具衆妙行

利益有情 盡未來際.

弟子所修一切功德

實以廻向法界衆生

同生極樂蓮邦

速證無上正覺.

學律發願文 2

學律弟子 等, 敬於諸佛菩薩祖師之前, 同發四弘誓願已; 幷別發四願: ① 一願 學律弟子等, 生生世世, 令爲善友, 互相提携, 常不捨離. 同學毘尼, 同宣大法, 紹隆僧種, 普利衆生. ② 一願 弟子等學律及以弘法之時, 身心安寧, 無諸魔障, 境緣順遂, 資生充足. ③ 一願 當來建立南山律院, 普集多衆, 廣爲弘傳. 不爲名聞, 不求利養. ④ 一願 發大菩提心, 護持佛法. 誓盡心力, 宣揚七百餘年煙沒不傳之南山律敎, 流布世間. 冀正法再興, 佛日重輝. 幷願以此發宏誓願, 及以別發四願功德, 乃至當來學律一切功德 實以廻向法界衆生;惟願諸衆生等, 共發大心, 速燒業障, 往生極樂, 早證菩提! 伏乞 十方一切諸佛 本師釋迦牟尼佛 極樂世界 阿彌陀佛 觀世音菩薩摩訶薩 地藏菩薩摩訶薩 南山道宣律師 靈芝元照律師 靈峰□益大師, 慈念哀愍, 證明攝受!

學律發願文 3.

如是戒品, 我今誓願受持, 修學, 盡未來際, 不復捨離. 以此功德, 願我及衆生, 無始已來所作重罪, 盡得消滅. 若一切衆生所有定業, 當受報者, 我皆代受. □微塵國, 歷諸惡道, 經微塵劫, 備嘗衆苦, 歡喜忍受, 終無厭悔; 令彼衆生先成佛道. 我所發願, 眞實不虛, 伏惟三寶證知者. 自撰發願句三種, 行住坐臥, 常常憶念:

我所受持一切功德, 悉以廻施法界衆生;	衆生所造無量惡業, 願我一身代受衆苦.

誓捨身命, 護持三世一切佛法; 誓捨身命, 救度法界一切衆生.

願代法界一切衆生, 備受衆苦; 願護南山四分律宗, 弘傳世間.